ಬೀಚಿನಿಂದ 2 ಕೆಜಿ ಮರಳು ಕದ್ದಿದ್ದಕ್ಕೆ ಪ್ರವಾಸಿಗನಿಗೆ 86 ಸಾವಿರ ರೂ. ದಂಡ

ರೋಮ್‌: ಎರಡು ಕೆಜಿ ಮರಳನ್ನು ಕದ್ದಿದ್ದಕ್ಕೆ ಫ್ರಾನ್ಸ್‌ ಪ್ರವಾಸಿಯೊಬ್ಬರಿಗೆ 890 ಪೌಂಡ್‌ (ಅಂದಾಜು 86,633 ರೂ.) ದಂಡ ವಿಧಿಸಲಾಗಿದೆ.

ಸಾರ್ಡಿನಿಯಾ ಮೆಡಿಟರೇನಿಯನ್‌ ಸಮುದ್ರದಲ್ಲಿ ಇಟಲಿ ದೇಶಕ್ಕೆ ಸೇರಿದ್ದ ದೊಡ್ಡ ದ್ವೀಪವಾಗಿದೆ. ಪ್ರವಾಸಿಗನ ಬಳಿಯಿದ್ದ ಬ್ಯಾಗಿನಲ್ಲಿ 2 ಕೆಜಿ ತೂಕದ ಮರಳು ಇದ್ದ ಹಿನ್ನೆಲೆಯಲ್ಲಿ ದಂಡ ಹಾಕಲಾಗಿದೆ.

ಸಾರ್ಡಿನಿಯನ್ ಅಧಿಕಾರಿಗಳು ಈ ಬೀಚ್‌ ರಕ್ಷಣೆಯ ಹೊಣೆಯನ್ನು ಹೊತ್ತಿದ್ದಾರೆ. ಇಲ್ಲಿರುವ ಬಿಳಿ ಮರಳು ವಿಶಿಷ್ಟವಾಗಿದ್ದು ಸಂರಕ್ಷಣೆ ಮಾಡಲಾಗುತ್ತಿದೆ. ಪ್ರವಾಸಿಗರು ಸ್ವಲ್ಪ ಪ್ರಮಾಣದಲ್ಲಿ ಮರಳನ್ನು ಕಳ್ಳಸಾಗಣೆ ಮಾಡಿದರೂ ಭಾರೀ ದಂಡವನ್ನು ಎದುರಿಸಬೇಕಾಗುತ್ತದೆ. ದಂಡಗಳಲ್ಲಿ ಒಂದರಿಂದ ಆರು ವರ್ಷಗಳ ಜೈಲು ಶಿಕ್ಷೆ ಸೇರಿದೆ.

ದ್ವೀಪದಲ್ಲಿರುವ ಸುಂದರವಾದ ಕಡಲತೀರಗಳು ಪ್ರಪಂಚದಾದ್ಯಂತದ ಪ್ರವಾಸಿಗರನ್ನು ಸೆಳೆಯುತ್ತವೆ. ಈ ಕಾರಣಕ್ಕೆ ಭಾರೀ ಸಂಖ್ಯೆಯ ಪ್ರವಾಸಿಗರು ಈ ದ್ವೀಪಕ್ಕೆ ಆಗಮಿಸುತ್ತಾರೆ.

ಮರಳು ಕಳ್ಳತನ ಪ್ರಕರಣಕ್ಕೆ ಸಂಬಂಧಿಸಿದಂತೆ ದಂಡ ವಿಧಿಸುತ್ತಿರುವುದು ಇದೇ ಮೊದಲೆನಲ್ಲ. ಕಳೆದ ವರ್ಷ ಫ್ರೆಂಚ್ ದಂಪತಿ 14 ಬಾಟಲಿಯಲ್ಲಿ ಮರಳನ್ನು ಸಂಗ್ರಹಿಸಿದ್ದರು. ಒಟ್ಟು ತೂಕ ಮಾಡುವಾಗ 40 ಕೆಜಿ ಮರಳು ಬಾಟಲಿಯಲ್ಲಿತ್ತು. ವಿಚಾರಣೆಯ ಸಂದರ್ಭದಲ್ಲಿ ನಮಗೆ ಇಲ್ಲಿ ಮರಳು ಸಂಗ್ರಹಿಸುವುದು ಅಪರಾಧ ಎಂಬ ವಿಚಾರ ಗೊತ್ತಿರಲಿಲ್ಲ ಎಂದು ತಿಳಿಸಿದ್ದರು. ಸಾರ್ಡಿನಿಯನ್ ಕಡಲತೀರಗಳಿಂದ ಮರಳು, ಬೆಣಚುಕಲ್ಲುಗಳನ್ನು ಸಾಗಿಸುವುದು ಕಾನೂನುಬಾಹಿರ ಎಂದು 2017ರಲ್ಲಿ ಘೋಷಿಸಲಾಗಿದೆ.

ಮರಳನ್ನು ಸಾಗಾಟಕ್ಕೆ ನಿರ್ಬಂಧ ಇಟಲಿ ಮಾತ್ರ ಇಲ್ಲದೇ ಹಲವು ಕಡೆ ಜಾರಿಯಲ್ಲಿದೆ. ಹವಾಯಿಯಲ್ಲಿ ಕಡಲತೀರದಿಂದ ಮರಳನ್ನು ತೆಗೆಯುವುದು ಅಪರಾಧವಾಗಿದೆ. ಮರಳು ತೆಗೆದರೆ 1 ಲಕ್ಷ ಡಾಲರ್‌(73.24 ಲಕ್ಷ ರೂ.) ದಂಡ ವಿಧಿಸಲಾಗುತ್ತದೆ.. 1947ರ ಕರಾವಳಿ ಸಂರಕ್ಷಣಾ ಕಾಯ್ದೆಯ ಅಡಿ ಇಂಗ್ಲೆಂಡಿನಲ್ಲಿ1 ಸಾವಿರ ಪೌಂಡ್‌( ಅಂದಾಜು 97 ಸಾವಿರ ರೂ.) ದಂಡ ಹಾಕಲಾಗುತ್ತದೆ.